बच्चे की डिलीवरी कराकर मिलती है खुशी, अब 1500 महिलाओं का वॉट्सऐप परिवार
आज के ‘ये मैं हूं’ में प्रेग्नेंट महिलाओं की सखी डॉ. सीमा शर्मा की कहानी, जो उन्होंने वुमन भास्कर को बताया।
अमूमन डॉक्टर और पेशेंट का संबंध अस्पताल तक ही सीमित होता है। एक इलाज करता है और दूसरा कराता है, बात यहीं खत्म हो जाती है। लेकिन मैं डॉक्टर होने के साथ-साथ एक मां भी हूं। ऐसे में मैं अपने पास आने वाली प्रेग्नेंट महिलाओं की तकलीफ समझती हूं। 
2 बजे रात को किसी का बच्चा दूध नहीं पी रहा या किसी प्रेग्नेंट लेडी को दर्द हो रहा तो उसी वक्त उनका अस्पताल पहुंचना संभव नहीं होता। ऐसे में मैंने 1500 महिलाओं का एक वॉट्सऐप परिवार बनाया। जहां हम 24 घंटे उनकी मदद के लिए तैयार रहते हैं। अस्पताल में डॉक्टर के अलावा अब मैं अपने वॉट्सऐप परिवार की बहनों के लिए घर की बड़ी सदस्य भी हूं। जिससे वो कभी भी मदद मांग सकती हैं। मां बनी महिलाओं की मदद कर और बच्चे की किलकारी सुन मुझे खुशी मिलती है। इसी खुशी के लिए मैंने आईएएस बनने का सपना छोड़ा था।
आज के ‘ये मैं हूं’ में प्रेग्नेंट महिलाओं की सखी और क्लाउड नाइन ग्रुप ऑफ हॉस्पिटल्स, चंडीगढ़ में डिपार्टमेंट ऑफ गायनेकोलॉजी एंड ऑब्स्टेट्रिक्स की एसोसिएट डायरेक्टर, ​​​​डॉ. सीमा शर्मा की कहानी, जो उन्होंने वुमन भास्कर को बताई।
बचपन से सपना था कि मैं IAS ऑफिसर बनूं। 12वीं के बाद मेरा मेडिकल कॉलेज में दाखिला हुआ तो सोचा कि MBBS के बाद IAS की तैयारी करूंगी। वैसे भी सिविल सर्विस के एग्जाम के लिए मेरा ग्रेजुएट होना जरूरी था।
मैं तब लुधियाना के क्रिश्चियन मेडिकल कॉलेज में पढ़ रही थी। कॉलेज का नियम था कि स्टूडेंट्स को इंटर्नशिप के दौरान गांवों में ड्यूटी करनी पड़ेगी। ऐसे में मेरी भी ड्यूटी एक गांव में लगी।
मेडिकल की पढ़ाई करने के बावजूद मैं ये सोच कर डरती कि मेरे हाथों में दूसरे लोगों की जिंदगी है। मेरी जरा सी लापरवाही से किसी की जान पर बन सकती है। गांव में ड्यूटी के दौरान एक प्रेग्नेंट महिला आई। वहां कोई सीनियर डॉक्टर मौजूद नहीं था। मैंने ही उसकी नॉर्मल डिलीवरी कराई। मेरे लिए भी यह पहला मौका था। डिलीवरी के बाद मैंने जब गांव के उस दंपती के हाथों में उनका बच्चा सौंपा तो उनके चेहरे की मुस्कान देखने लायक थी।
मेरे लिए भी यह खुशी बहुत बड़ी थी। लगा कि मैं एक नई जिंदगी को इस दुनिया में लाने में कामयाब हुई हूं। इसके बाद मैंने IAS बनने का सपना हमेशा के लिए छोड़ दिया। मेडिकल ही मेरा नया पैशन बन गया।
स्टोरी में आगे बढ़ने से पहले पोल पर अपनी राय साझा करते चलें...
बच्चे को जन्म लेते देखना दुनिया की सबसे बड़ी खुशी
मुझे एक बच्चे का जन्म लेना दुनिया की सबसे अद्भुत घटना लगती है। ऐसे में मैंने गायनाकोलॉजिस्ट बनने का फैसला किया। उसमें भी चाइल्ड बर्थ मेरी स्पेशलिटी रही। एक हेल्दी मां और बच्चे को देख कर मेरा दिन बन जाता है। रात को 2 बजे भी डिलीवरी करानी होती तो मैं खुशी-खुशी तैयार हो जाती। इस खुशी को जीने के लिए लिए मैंने IAS ऑफिसर बनने का सपना छोड़ा।
डॉक्टर के साथ घर के 'बड़े-बुजुर्ग' की भी भूमिका निभाई
मैंने सालों तक कई अस्पतालों में काम किया है। इस दौरान मैंने यह महसूस किया कि कुछ महिलाएं प्रेग्नेंसी में बहुत मुश्किल से गुजरती हैं, जिनके घर में बड़े-बुजुर्ग नहीं होते या जो संयुक्त परिवार में नहीं रह रही होतीं। मेरे पास वैसे दंपती भी आते थे, जिनके पास फैमिली सपोर्ट नहीं होता। शहरों में आजकल पत्नी-पति अकेले रहते हैं। जिसकी वजह से उन्हें किसी बड़े-बुजुर्ग की नसीहत और देखभाल नहीं मिल पाती।
ऐसे में पहली बार मां बन रही महिलाएं काफी घबरा जाती हैं। उन्हें क्या करना है और क्या नहीं; वह नहीं जानतीं।
यह सब देख कर मैंने डॉक्टर होने के साथ-साथ ‘बड़े-बुजुर्ग’ की भी भूमिका संभाल ली। मैं अपने पेशेंट्स की बात बहुत ध्यान से सुनती और उनकी छोटी-छोटी समस्याओं को सुनकर सलाह देती। मेरे पेशेंट्स के साथ मेरी अच्छी बॉन्डिंग बन जाती है।
देर रात को भी आते थे फोन, तब मैंने बनाया वॉट्सऐप ग्रुप
मैं अपने पेशेंट्स के साथ काफी घुल-मिल कर रहती हूं। कई प्रेग्नेंट महिलाएं तो मुझे अपनी बड़ी बहन की तरह देखती हैं। ऐसे में कई बार देर रात को भी उनके फोन आ जाते। देर रात होने के बावजूद मैं उसकी हर समस्या का समाधान करती। लेकिन फोन पर सभी सवालों के जवाब दे पाना संभव नहीं होता, उसके लिए पेशेंट को देखना जरूरी होता।
दूसरी ओर, मेरी यह कोशिश रहती है कि प्रेग्नेंट महिला को किसी भी तरह की तकलीफ से न गुजरना पड़े।
तब वॉट्सऐप का चलन नया-नया ही था। ये 10 साल पुरानी बात है। ज्यादातर यंग जेनरेशन के लोग ही मौज मस्ती के लिए वॉट्सऐप चलाते थे। लेकिन मैने देखा कि इसके ग्रुप में एक साथ बहुत सारे लोगों से बात की जा सकती है।
मुझे यह तकनीक अपनी पेशेंट्स से जुड़ने का अच्छा साधन लगा। फिर मैंने एक वॉट्सऐप ग्रुप बनाया। इस ग्रुप में मैंने अपनी सभी प्रेग्नेंट पेशेंट्स को जोड़ा। किसी को भी किसी तरह की दिक्कत होती तो वह ग्रुप में पूछती और मैं वहीं उसका जवाब देती।
देखते-देखते जुड़ीं 1500 से अधिक महिलाएं, वॉट्सऐप बना परिवार
धीरे-धीरे मेरा और मेरी पेशेंट्स का वॉट्सऐप परिवार बड़ा होने लगा। 8-10 ग्रुप बन गए। मैंने इसमें डाइटीशियन, ब्रेस्ट फीडिंग एक्सपर्ट और फिजियो थेरेपिस्ट को भी जोड़ा। इसके बारे में मालूम चलने पर मेरे कई साथी और जूनियर डॉक्टर भी इस ग्रुप में शामिल हो गए।
हम लोगों में से जो भी उपलब्ध होता, वह ग्रुप पर पेशेंट्स के सवालों के जवाब दे देता था। इस तरह से यह ग्रुप 24 घंटे चलने लगा था।
रात में कोई मां अपने छोटे बच्चे के साथ सो रही है और उसे ब्रेस्ट फीडिंग में प्रॉब्लम आ रही हो तो उस वक्त उसका हॉस्पिटल जाना संभव नहीं होता। लेकिन हमारे ग्रुप पर डॉक्टर उस वक्त भी उसे सही सलाह देते हैं।
कुछ साल पहले एक प्रेग्नेंट महिला मेरे पास आई, पति के साथ अकेले रहती थी। वो उसकी पहली प्रेग्नेंसी थी। वो काफी घबराई हुई थी। मैंने उससे बात की समझाया। फिर अक्सर फोन या मैसेज से भी उससे बातचीत होने लगी। मैंने उसकी बात दूसरी महिलाओं से भी कराई, जिनकी नॉर्मल डिलीवरी हुई थी। जिसका उस पर काफी असर हुआ। उसने नॉर्मल डिलीवरी से एक हेल्दी बच्चे को जन्म दिया। आज 5 साल बाद वो हमारे ग्रुप के नई मांओं को सेहत की चाइल्ड केयर के टिप्स देती है।
वॉट्सऐप से बना नया परिवार, पुराने ग्रुप्स की मांएं एक-दूसरे की दोस्त बनीं
मैंने पहला वॉट्सऐप ग्रुप 9 साल पहले बनाया था। अब उन मांओं के बच्चे भी 8-9 साल के हो गए हैं। पुराने वॉट्सऐप ग्रुप्स अभी भी एक्टिव हैं, लेकिन अब उनका मकसद बदल गया है। अब वो मांएं एक-दूसरे की दोस्त बन गई हैं और एक-दूसरे के बच्चों की बर्थडे पार्टीज में भी जाने लगी हैं।
यहां मिली कई महिलाओं ने तो अलग ग्रुप बनाकर साथ में काम करना भी शुरू कर दिया है। मेरे लिए तो यह दोहरी खुशी की बात है। अब वो मांएं अकेले रहने वाली प्रेग्नेंट महिलाओं को सलाह देती हैं।
मांएं एक-दूसरे से शेयर करती हैं बर्थ स्टोरी
हमने जो वॉट्सऐप ग्रुप्स बनाए हैं, वो सिर्फ डॉक्टरी सलाह वाले ग्रुप नहीं हैं। वहां सभी खुलकर अपनी बातें रखते हैं। कई मां तो ग्रुप में अपनी बर्थ स्टोरी या प्रेग्नेंसी के अनुभव को भी बताती हैं। किसी की नॉर्मल डिलीवरी हुई हो तो वह अपनी कहानी शेयर कर दूसरों को भी ऐसा करने का हौसला देती है। इस तरह से चलता है हमारा ग्रुप।